རྒྱལ་ཁབ་ཀྱིས་གཏན་འཁེལ་བྱས་པའི་འོས་འགན་སློབ་གསོ་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་སེར་ཡོད་དོ་ཅོག་ལ་བེད་སྤྱོད་ཀྱི་ཐོབ་དབང་ཡོད་པ་རེད།འོས་འགན་སློབ་གསོའི་གོ་སྐབས་ཐོབ་རིང་གི་ལོ་ངོ་འདི་དག་ལ་སློབ་གྲྭ་འགྲིམས་ཏེ་འཛིན་གྲྭའི་ནང་ཨང་མཐའ་མ་བླངས་ནས་ཡོང་བ་ཡིན་ན་ཡང་སློབ་གྲྭར་གཏན་ནས་མ་སོང་བ་ཞིག་ལས་ཡོན་ཏན་པར་གྱུར་ཡོད་པ་ནི་སྨྲ་མི་དགོས་པ་ཞིག་ཡིན་པ་དང་།ལོ་ན་འདིའི་བར་གྱི་བྱིས་པ་སུ་ལ་ཡང་འོས་འགན་སློབ་གསོའི་གོ་སྐབས་ལེན་པའི་ཐོབ་ཐང་ཡོད་སྟབས།ཐོབ་ཀྱང་འདི་རྡོག་རོལ་གཏོང་བའི་ཐོབ་ཐང་མི་གཅིག་ལ་ཡང་མེད།འོན་ཀྱང་།ཁྱིམ་བདག་དག་གིས་འོས་འགན་སློབ་གསོ་སྣང་མེད་དུ་བཏང་ནས་སློབ་མའི་སློབ་སྦྱོང་གི་ཐོབ་ཐང་བཀག་པའི་རིགས་གཅིག་དང་།འཛིན་གྲྭའི་ནང་ཨང་རིམ་བགར་ནས་མཐའ་མར་སླེབས་པའི་སློབ་མའི་རིགས་ལ་རེ་བ་མེད་ཚུལ་གྱིས་ཁྱིམ་བདག་རང་ངོས་ནས་སློབ་མཚམས་འཇོག་ཏུ་བཅུག་པ།སྐར་གྲངས་རེའུ་མིག་ཏུ་བཀོད་ནས་སློབ་མར་ཨང་རིམ་བགར་བའི་ལམ་ལུགས་ཀྱིས་སློབ་མའི་རང་བཀུར་གྱི་བསམ་བློར་གནོན་ཤུགས་ཆེན་པོ་སྤྲད་དེ་ངོ་ཚའི་དབང་གིས་རང་ངོས་ནས་སློབ་མཚམས་འཇོག་པ་དང་།ས་ཆ་གཞན་དུ་བྲོས་ནས་ཟ་ཁང་དང་མགྲོན་ཁང་གི་ཞབས་ཞུ་བ་བྱེད་པའམ་སྤྱི་ཚོགས་ཁྲོད་ཀྱི་མ་རུང་བའི་ལས་ལ་འཇུག་མཁན།དགེ་རྒན་དང་སློབ་གྲྭས་སློབ་མའི་སྐར་གྲངས་མི་བཟང་བའི་ཁར་ཀུན་སྤྱོད་མི་ལེགས་པ་སོགས་སྒྲིག་འགལ་བྱས་པར་སློབ་གསོའི་བཅའ་ཁྲིམས་ཁྲོད་མ་འདུས་ཀྱང་སློབ་གྲྭ་སྒེར་ངོས་ཀྱི་སྐྱག་ཁྲིམས་ལག་བསྟར་གྱིས་སློབ་མ་གང་དེ་སློབ་གྲྭ་ནས་གཏན་འབུད་བྱས་ཏེ་ན་གཞོན་གྱི་མི་ཚེ་འཕྲོ་བརླག་ཏུ་འགྲོ་བ་སོགས་རྒྱུ་དང་རྐྱེན་ར་འཕྲོད་བྱུང་བས་ང་ཚོའི་སྤྱི་ཚོགས་ཁྲོད་ན་གཞོན་མང་པོ་ཞིག་ལས་མེད་ནས་བདག་མེད་དུ་གྱུར་ཏེ་སྤྱི་ཚོགས་ནང་ཉེན་ཁ་ཅན་གྱི་ལས་རིགས་མང་པོ་ཞིག་ཀྱང་གཉེར་མུས་སུ་གནས་ཡོད།མིའི་རིགས་ཀྱི་སྤུས་ཚད་ནི་མཐའ་གཅིག་ཏུ་འདྲ་མཉམ་དང་ལེགས་ཉེས་མེད་པའི་སྐལ་བ་ཞིག་ཤར་རྒྱུ་ནི་ད་ལྟའི་སྒེར་གཅོད་སློབ་གསོ་གཉེར་མཁན་དག་གི་བསམ་སྣ་མཐོ་གང་གི་ནང་དུ་ཤར་བའི་རི་མོ་འདྲ་ཞིག་ག་ལ་ཡིན།